钦定古今图书集成/理学汇编/经籍典/第158卷 > 《叔于田》前人
## 钦定古今图书集成/理学汇编/经籍典/第158卷 > 《叔于田》前人

仁且有礼矣，而又有《武》焉，固宜国人之所说而归之
也。虽使之一天下，朝诸侯，无不可矣。而《诗》犹以为不
义得众，何也？曰：先王之迹微而礼义消亡，政教不明
而国俗伤败，故人之好恶不足以当是非，而毁誉不
足以公善恶。则其所誉而好之者，未必诚善也；所毁
而恶之者，未必诚恶也。叔段不义而为众所说者，亦
以衰俗好恶毁誉不当其实故也。然则所谓仁者，岂
诚有仁哉？所谓礼者，岂诚有礼哉？所谓武者亦若此
而已。《孟子》曰：“未有仁而遗其亲者也，未有义而后其
君者也”，而礼者，节文斯二者而已。庄公之于叔段，以
仁言之则兄也，以义言之则君也。彼诚仁且有礼矣，
则孰肯遗而后之哉？以是观之，则俗之所好恶可知
矣。